钦定古今图书集成/明伦汇编/官常典/第602卷 > 王纲
## 钦定古今图书集成/明伦汇编/官常典/第602卷 > 王纲

按《绍兴府志》：“纲字性常，馀姚人。洪武初，以文学征见，
上亲策治道，拜兵部郎中。未几，潮民弗靖，擢纲广东
参议，往督兵饷。纲致书与家人诀，携其子彦达与俱，
单舸往谕降之。还至增城，为海寇曹真所得，日为坛
坐纲上，罗拜，胁为谋主。纲开谕祸福，曰：‘尔何为者？今
天子削平僭乱，尔当为良民同享太平，奈何自取死
耶’？”贼怒，遂遇害。彦达哀号请代不得，且哭且骂曰：“贼
并杀我。”其部长曰：“父忠而子孝，杀之不祥。”与之食，不
顾。贼悯其诚孝，释之。乃缀羊革裹纲尸以归。后有诏
立庙死所，额曰“父子忠孝。”彦达子与准闭门力学，有
司以遗逸荐，逃之山中，终身不仕。